|  |
| --- |
| **ΠΛΗΡΟΦΟΡΙΕΣ ΓΙΑ ΤΟ ΠΕΡΙΕΧΟΜΕΝΟ ΤΩΝ ΕΚΠΑΙΔΕΥΤΙΚΩΝ ΠΡΟΓΡΑΜΜΑΤΩΝ** |

**Εκπαιδευτικό θεατρικό παιχνίδι «η Βαλίτσα του ηθοποιού» βασισμένο στους Ορφικούς Ύμνους:**

Θα γίνει ένα Μουσικό-Θεατρικό δρώμενο πάνω στους αρχαίους Ορφικούς Ύμνους. Τα Σκηνογραφικά Αντικείμενα που θα χρειαστεί να κατασκευαστούν είναι:

* *Δύο λευκές Μάσκες για τις Ηθοποιούς*
* *Μάσκα για τον Ήλιο*
* *Μάσκα για τη Σελήνη*
* *Κατασκευή για τα Αστέρια*
* *Κατασκευή για τον Ωκεανό*
* *Μάσκα για τις Μούσες*
* *Κατασκευή για τον Έρωτα*
* *Μάσκα για την Τύχη.*

Τα αντικείμενα αυτά θα βρίσκονται μέσα σε μια «βαλίτσα» και οι συμμετέχοντες στο εκπαιδευτικό πρόγραμμα θα πρέπει, αφού έχουν πληροφορηθεί για την υπόθεση του έργου, να αναζητήσουν όλα εκείνα τα αντικείμενα και να στήσουν μια παράσταση αποδίδοντας το κατάλληλο αντικείμενο σε κάθε ρόλο.

Η όλη διαδικασία δεν θα ξεπερνά τα 30 λεπτά.

**Εργαστήριο κατασκευής αρχαίων μουσικών οργάνων:**

Πρόκειται για ένα βιωματικό εργαστήριο το οποίο θα γίνεται καθημερινά κατά τη διάρκεια του Φεστιβάλ, στον αρχαιολογικό χώρο. Οι συμμετέχοντες μαθητές θα γνωρίσουν τον «**αυλό του Πανός**» και θα συμμετάσχουν στην κατασκευή αυλών. Το κύριο υλικό είναι το καλάμι (έχει γίνει προεργασία της πρώτης ύλης ώστε να είναι πιο εύκολη η κατασκευή). Εκτός από την κατασκευή αυλού οι μαθητές θα πληροφορούνται για τη χρήση του αυλού στο αρχαίο ελληνικό θέατρο. Επίσης θα γνωρίσουν κι άλλα χειροποίητα μουσικά όργανα, όπως το βούκινο, τη βάρβιτο κ.α. Είναι σημαντική πρόσκτηση γνώσης τόσο για τους έλληνες μαθητές όσο και για τις ξένες αποστολές. Στο τέλος, οι μαθητές θα παίρνουν τον αυλό που κατασκεύασαν ως αναμνηστικό.

Η όλη διαδικασία δεν θα ξεπερνά τα 30 λεπτά.

**Διαδραστικό μουσικό εκπαιδευτικό πρόγραμμα «ηχητικός περίπατος»:**

Η προτεινόμενη παιδαγωγική εμπειρία βασίζεται στα πρότυπα του **«ηχητικού περιπάτου»**. Το έργο, αποκλειστικά προσαρμοσμένο για το χώρο και το φεστιβάλ, προσφέρεται ως μια εναλλακτική μορφή μάθησης στους συμμετέχοντες κάνοντας χρήση σύγχρονες παιδαγωγικές μεθόδους βιωματικής μάθησης. Οι συμμετέχοντες θα έχουν την δυνατότητα να ακούσουν μια περιληπτική δραματοποιημένη αφήγηση -διάρκειας 20 περίπου λεπτών- για την ιστορία του τόπου και των ανθρώπων που τον κατοίκησαν. Πιο συγκεκριμένα, η αφήγηση θα περιλαμβάνει ιστορικά, τοποειδικά και μυθολογικά στοιχεία σχετικά με τους Μεσσηνίους, τον αρχαιολογικό χώρο της Αρχαίας Μεσσήνης και την ευρύτερη περιοχή. Η ακουστική εμπειρία αποσκοπώντας στην παρείσδυση των συμμετεχόντων στο ηχητικό περιβάλλον της δραματοποιημένης αφήγησης είναι πλαισιωμένη από ανάλογα ηχοτοπία –«εν είδει» ραδιοθεάτρου- και επενδυμένη με κατάλληλη μουσική υπόκρουση. Το έργο αποτελεί μέρος ευρύτερης ερευνητικής εργασίας που εκπονείται με έδρα το πανεπιστήμιο του Φάλμουθ και την Ακαδημία Ανώτατης Εκπαίδευσης του Ηνωμένου Βασιλείου (Αγγλία). Για το λόγο αυτό οι συμμετέχοντες θα έχουν την δυνατότητα να συμπληρώσουν ένα μικρό ερωτηματολόγιο, να συνδιαλλαγούν με τους συντελεστές του έργου και να δώσουν κατά το δοκούν συνεντεύξεις σχετικά με την εμπειρία που αποκόμισαν. Η γνώμη των συμμετεχόντων ως προς την παιδαγωγική σημασία της συγκεκριμένης εμπειρίας έχει τεράστια σημασία για τα αποτελέσματα της έρευνας σε θέματα βιωματικής εκπαίδευσης και τοποειδικής μάθησης.

Η όλη διαδικασία δεν θα ξεπερνά τα 50 λεπτά.